খাত্তাব হাসান: আসসালামু আলাইকুম ভাই। আমি খাত্তাব হাসান, উইকিপত্রিকা সম্পাদকদলের একজন। আপনাকে যদিও আমি চিনি, কিন্তু উইকিপত্রিকার জন্য আপনার পরিচয়টা জানাবেন। ফয়সাল বিন দারুল: আমি ফয়সাল বিন দারুল। এই নামেই আমি উইকিপিডিয়াতে পরিচিত।  খাত্তাব হাসান: আচ্ছা। উইকিপিডিয়ায় যাত্রা শুরুর ব্যাপারে বলুন, এই ব্যাপারে বিশেষ স্মৃতি রয়েছে কী?  ফয়সাল বিন দারুল: আমার শুরু হয়েছিল ইংরেজি উইকিপিডিয়া থেকে। আমার উইকিপিডিয়াতে যাত্রা শুরু হয়েছিল ২০০৮ সালে, তবে সেটা ছিল আইপি দিয়ে। আমি দীর্ঘদিন আইপি দিয়েই কাজ করেছি। তবে আমার একাউন্ট রেজিস্ট্রেশন করেছি ২০১৯ সালে। বাংলা উইকিপিডিয়ায় আমার একাউন্ট রেজিস্ট্রেশন হয়েছে আমাদের জাতীয় কবি কাজী নজরুল ইসলামের জন্মদিনে। সেজন্য আমি এই দিনটা কখনো ভুলিনা।  এই ব্যাপারে বিশেষ স্মৃতি যেটা বলা যায়, আমি শুরু করেছিলাম আমার একটা প্রজেক্ট নিয়ে। আমাদের দেশের স্টেডিয়াম নিয়ে আমি একটা প্রজেক্ট করছিলাম, যাতে জেলা, উপজেলা বা বিভাগীয় পর্যায়ে ৮৬+ স্টেডিয়ামের অবকাঠামো এবং অবস্থা, স্ট্যাটাস ইত্যাদি নিয়ে কাজ করছিলাম। তো সেগুলোর তথ্য বাংলা উইকিপিডিয়ায় কীভাবে এসেছে এবং আছে, সেটা দেখার জন্য উইকিপিডিয়ায় আসলাম। তো ২০১৯ সাল ছিল, দেখলাম নিবন্ধগুলির অবস্থা খুবই তথৈবচ। তখন ভাবলাম, আচ্ছা ঠিক আছে হাত লাগাই। আর আমি নিজে ফুটবল ভক্ত। ২০০৭ সালে বাংলাদেশ ফুটবল মূলত পেশাদার যুগে প্রবেশ করে। কিন্তু উইকিপিডিয়ায় এগুলো ছিল না। এসব কারণে আমি উইকিপিডিয়ায় লেখা শুরু করলাম।  বাংলাদেশ প্রিমিয়ার লীগ বোধহয় আমার প্রথম অবদান ছিল। আমি বাংলা উইকিপিডিয়ায় এসে প্রথমেই নিবন্ধ তৈরি করা শুরু করিনি, সম্প্রসারণ শুরু করি। আগে কয়দিন হাত পাকিয়ে নিয়েছি। এছাড়া আরেকটা বিষয় আছে। যখন আমার ১৭-১৮টা নিবন্ধ সম্প্রসারণ শেষ, এর দেখলাম- আমাদের যে প্রিয় গানগুলি আছে, নব্বই-আশির দশকের.. বাংলা সিনেমার… হায়রে মানুষ রঙ্গিন ফানুস বা ওরে দিল দরিয়ারে; এগুলা নিয়ে আমাদের উইকিপিডিয়ায় কিছুই নেই। কিন্তু এগুলো তো কিংবদন্তি গান। ইংরেজি উইকিপিডিয়ায় তাদের কোন ব্যান্ড কবে ফর্ম করেছে, গ্যারেজে ফর্ম করেছে নাকি কোনো স্টেজে ফর্ম হয়েছে; সেই তথ্য পর্যন্ত আছে। আর আমাদের এই কিংবদন্তি গানগুলোর ইনফরমেশন থাকবেনা কেন। আমি প্রথমে ভেবেছিলাম, আমি ইংরেজিতেই লিখবো, কিন্তু আমার কিছু কলিগ আছেন, যারা তাদের ভাষায় উইকিপিডিয়ায় আগে ইনফরমেশনগুলি দেন। সোজাকথা, তাদের ভাষার প্রতি তাদের একটা দায়িত্বজ্ঞানবোধ আছে। আমার মনে হয়েছে, হোয়াই নট মি। বাংলাভাষা তো ব্যবহারের দিক দিয়ে ষষ্ঠতম। অথচ আমি যখন রেজিস্ট্রেশন করি, তখন বোধহয় নিবন্ধ ছিল আটষট্টি হাজার। তাই আমার মনে হলো, আমি বোধহয় সময় দিতে পারবো। আমি ওরে দিল দরিয়ারে লিখলাম এবং ভালো নিবন্ধ পর্যালোচনার জন্য দিলাম। নকিব ভাই ওটা পর্যালোচনা করে দিলেন। ওটা আমার প্রথম ভালো নিবন্ধ।  একদিন মতিঝিল থেকে বাসে করে আমি মিরপুরে আসতেছিলাম। দেখলাম, একজন আমার পাশে বসেই একজন একটা গান সার্চ করে আমার লেখা উইকিপিডিয়ার আর্টিকেলটা পড়তেছে। তখন আমার কাছে খুব ভালো লেগেছে যে, যাইহোক! কেউ পড়ে তাহলে। তারমানে লিখতেছি পাঠকদের জন্য। আগে তো প্রথমদিকে আমার মনে হতো, আমি আমার নিজের জন্য লিখতেছি।   খাত্তাব হাসান: আপনি আজাকি নিয়ে কাজ করেন। আপনি কীভাবে এই বিষয়ে আগ্রহী হলেন? ফয়সাল বিন দারুল: খেয়াল করলে দেখবেন, আমার ১৫-১৬টা ভালো নিবন্ধ আছে; যার মধ্যে ৬টাই হচ্ছে মৌলিক নিবন্ধ। যখন আমার প্রথম একটা নিবন্ধ ভালো নিবন্ধ হলো, ওরে দিল দরিয়ারে; তখন ভালো নিবন্ধ হওয়ার পরে সেখানে একটা অপশন থাকে যে, আজাকিতে মনোনয়ন দিন। সেখান থেকে আমি প্রথম আজাকিতে মনোনয়ন দেই। বিষয়টা দেখি, কীভাবে কী করতে হয় না করতে হয়। আবার নাজমুস সাকিব ভাই একবার আমাকে মেইল করে বললেন যে, আপনি যে নিবন্ধগুলি লিখছেন; সেগুলিতে প্রচুর ইন্টারেস্টিং ইনফরমেশন আছে। এগুলি আজাকিতে দিন। তখন আমি দেওয়া শুরু করি। ওরে দীল দরিয়া নিয়ে আমি কনফিউজ হয়ে গিয়েছিলাম। কারণ, ওখানে পাঁচটার মত তথ্য দেয়ার মত ছিল। কিন্তু একটার বেশি তো দেয়া সম্ভব না। পরে যাইহোক একটা বেছে দিলাম।  ২০২০ সাল বোধহয়, তখন আজাকি ততোটা এক্টিভ না। প্রায় ৯০-৮০টার মধ্যে পড়ে ছিল। তখন পর্যন্ত আমার আজাকি ৬টা মনোনয়ন হয়ে গিয়েছিল। এছাড়া যেহেতু মানুষ প্রধান পাতার আজাকি থেকে গিয়ে নিবন্ধগুলি পড়তেছে, তাই এটা নিয়ে সামান্য কাজ করছিলাম। তখন একদিন আফতাব ভাই আমাকে প্রস্তাব দিলেন যে, আপনি তো বিষয়টা দেখছেন। আপনি দায়িত্বটা নিয়ে নেন। এমনকি আফতাব ভাইই আমাকে প্রথমে ইংরেজি উইকিপিডিয়ায় আমার আলাপ পাতায় বার্তা দিয়েছিলেন যে, আপনি বাংলা উইকিপিডিয়ায় লেখা শুরু করেন। এখানে নিবন্ধ অনেক কম আছে। তো আমি ২০২১ এর জুন থেকে এখন পর্যন্ত আজাকি আর ভালো নিবন্ধগুলি দেখছি। আমার ভালো নিবন্ধ পর্যালোচনা আর ভালো নিবন্ধের সংখ্যা বোধহয় ফিফটি ফিফটি। আমাদের এখানে ভালো কিছু সম্পাদক আছেন। যেমন- অর্ণব ভাই বা মহীন ভাই; উনারা খুব ফোকাসড। তারা যখন কোনো একটি বিষয় নিয়ে শুরু করেন, তখন তারা ঐ বিষয়ে প্রায় সবগুলি বিষয়ে কাজ করতে থাকেন।   খাত্তাব হাসান: আপনি ইংরেজি উইকিপিডিয়ায় তো পুরাতন বেশ। কিন্তু বাংলা উইকিপিডিয়ায় আসার পরে কোনো চ্যালেঞ্জের মুখে পড়েছিলেন কিনা। ফয়সাল বিন দারুল: আমি যখন প্রথমদিকে ও প্রিয়া তুমি কোথায় চলচ্চিত্র লেখি, তখন কিছু শাকিবিয়ান আমার সাথে সম্পাদনা যুদ্ধে জড়িয়ে পড়ে এবং অনেকে বলছিল, এটা ওভাবে কেনো, এভাবে কেনো। এমনকি উইকিপিডিয়ায় অনেকে শাকিব খান সম্পর্কিত বিভিন্ন নিবন্ধ লিখে, যেগুলিতে পক্ষপাতদুষ্টতা থেকে যায়। উইকিপিডিয়ায় তো এমন হওয়া উচিত না। এছাড়া আমি তেমন চ্যালেঞ্জের মুখোমুখি হইনি।   খাত্তাব হাসান: আপনার নাম যে আপনি বাংলা উইকিপিডিয়াতে ইথিওপিয়ার আমহারীয় ভাষায়, ইথিওপিয়ার ভাষা পর্যন্ত কীভাবে গেলেন? ফয়সাল বিন দারুল: আমহারীয় ভাষাটা হচ্ছে পৃথিবীর অনেক পুরাতন ভাষা। পাশাপাশি ইথিওপিয়া কখনো কারুর উপনিবেশ হয়নি। সেজন্য দেখা যাচ্ছে যে, তাদের সভ্যতাটা একদম বিশুদ্ধ ছিল। আমাদের কাছাকাছির দিকে তামিল ভাষা অনেক পুরাতন। আমার পুরাতন ভাষা নিয়ে অনেক আগের কিছু কাজ ছিল। তাই আমি জানি বিষয়গুলি। সেজন্য আমি এটা ব্যবহার করেছি।   খাত্তাব হাসান: আজাকি ও ভালো নিবন্ধ পর্যালোচনা নিয়ে আপনার কোনো মন্তব্য থাকলে বলুন। ফয়সাল বিন দারুল: আজাকি নিবন্ধ যখন আমি পর্যালোচনা করি, তখন বাংলা উইকিপিডিয়ার নিখুঁত মানদণ্ড আমি ফলো করি। আর ভালো নিবন্ধ পর্যালোচনার সিস্টেম তো আলাদা। সেটাও ফলো করা হয়। সাধারণত যদি কোনো নিবন্ধ অসম্পূর্ণ থাকে, তাহলে সেটা আমি আজাকিতে গ্রহণ করিনা। আমি এই ব্যাপারে একটু কঠোর। আর কঠোর হওয়ার কারণও আছে, কারণ বিষয়টা প্রথম পাতায় যাচ্ছে। প্রথম পাতায় যেই বিষয়বস্তু যাবে, সেটি প্রিমিয়াম বিষয়বস্তু হওয়া উচিত। এটা নিয়ে আমার কিছু অবজার্বেশনও আছে। যেমন- অসমীয়া বা গুজরাতি উইকিপিডিয়ায় দেখবেন, তাদের আজাকির তথ্য কোনো নিবন্ধে নেই, এমনিতেই বসিয়ে রেখেছে। অথবা, নিবন্ধে গেলে আপনি তথ্যটি পাবেন না। সেই অপেক্ষা আমাদের উইকিপিডিয়া অনেক বেশি শক্তিশালী, স্থানীয় উইকিগুলির চেয়ে। যদিও এখন মাসে একবার বা দুইবার করে আজাকির কাজ সম্পন্ন হচ্ছে।  এছাড়া কিছু বিশেষ আজাকির কাজও করে থাকি। যেমন- আগামীকাল ২৭শে জানুয়ারি বাংলা উইকিপিডিয়ার জন্মদিন; সেই উপলক্ষ্যে একটি আজাকি হবে। তারপর নববর্ষের সময় একটা থাকে, বাংলাদেশের বিজয় দিবস ১৬ই ডিসেম্বরে একটা করার পরিকল্পনা আছে; কিন্তু আমি ভালো কনটেন্ট পাইনি। এর আগে একবার ভালোবাসা দিবস উপলক্ষ্যে একবার আজাকি করেছিলাম। অনেকে দেখা যায়, নিখুঁত নিবন্ধের নীতিমালা ফলো করেননা। কোনোমতে একটি নিবন্ধ লিখে সেটাকে আজাকিতে দিয়ে দেন। ধরে নিয়েছে যে, একজন পর্যালোচক যেহেতু আছে সে ঠিক করে নিবে। আমি আসলে চাই এদিক দিয়ে এসে লোকজন একটু পরিশ্রম করুক, তার হাতের যশটা বাড়ুক। তো পর্যালোচনার ক্ষেত্রে আমার একটাই সাজেশন, সেটা হচ্ছে- আপনারা ভালোমত দেখে পড়ে এটাকে মনোনয়ন দিন। কারণ এটা প্রধান পাতায় যাচ্ছে। যেহেতু, আমাদের কাজের সাথে আমাদের ভাষার দায়বদ্ধতা আছে, তাই প্রধান পাতায় যেনো এমন কন্টেন্ট না যায় যে, কেউ কথা বলতে পারে।  যেকোনো ভাবে আমার ১০৭টা আজাকি হয়ে গিয়েছে। আমার চেয়েও বেশি আজাকিবিশিষ্ট লোকও আছেন। সম্ভবত তানভির ভাই বা বেলায়েত ভাই ১২৬+ আজাকি রয়েছে। আমি আবার দেখা গেলো, কেউ দশটা আজাকি করেছে, তাকে দশটার জন্য পদক দেই। এরকম ২৫, ৫০, ১০০, ২০০, ৫০০ এরকম আছে। আফতাব ভাই আমাকে বাংলার জন্য পদক বানিয়ে দিয়েছেন। মেহেদী আবেদিন এ ব্যাপারে বেশ সক্রিয়। মাঝখানে ওয়াইস আল ক্বরনীও বেশ সক্রিয় ছিলেন। তিনিও বেশ ফোকাসড ছিলেন, উনি শুধু দেওবন্দি নিয়েই কাজ করেছিলেন। উনার ফাইনাল আউটপুট হচ্ছে, উনি মেইবি একটা চমৎকার পোর্টালও বানিয়েছেন।   খাত্তাব হাসান: ভবিষ্যতে বাংলা উইকিপিডিয়ায় আর নতুন কি কি করে যেতে চান বা ভবিষ্যত পরিকল্পনা কি? যেভাবে অবদান রাখছেন সেভাবে চালিয়ে যেতে চান নাকি ব্যতিক্রম কোনো পরিকল্পনা আছে। ফয়সাল বিন দারুল: বাংলা উইকিপিডিয়ার জন্য আমার হাতে এক-দেড়শ মৌলিক নিবন্ধের সূত্র আছে। আমি এগুলো লিখে আসলে শেষ করতে পারছিনা। আমি এগুলো লিখে শেষ করবো এবং আমার নিবন্ধের সংখ্যা এক হাজার নিবন্ধ পার করবো। আর আজাকিতে কাজ করতে করতে আজাকিগুলির সংস্থান করার জন্য কাজ করেছি যে, আজাকিগুলি একবার তো প্রধান পাতায় এলো, তারপর এর স্থান কোথায় হবে। তো আমি দেখলাম, যদি আজাকির বিষয় অনুযায়ী প্রবেশদ্বার থাকে, সেখানে গিয়ে জমা হয়। এটা করতে গিয়ে আমি চিকিৎসা, গণিত, পদার্থবিজ্ঞান, কোলকাতা, পশ্চিমবঙ্গ, হিন্দুধর্ম, বাংলাদেশসহ অনেকগুলি প্রবেশদ্বার আমাকে উন্নত করতে হয়েছে। আমি আজাকিগুলি সেখানে সংস্থান করে দিয়েছি। এই ফাঁকে দেখা গেলো আমার নিজেরও চারটা প্রবেশদ্বার হয়ে গিয়েছে। চিত্রকর্ম, জলদস্যুতা, মিয়ানমার আর মালদ্বীপের প্রবেশদ্বার আমি দেখি। মিয়ানমারেরটা আমার একদম ফ্রেশ বানানো। আর আমার মালদ্বীপের প্রবেশদ্বার দেখে একজন মালদ্বীপীয় উইকিপিডিয়ান আমারটা দেখে ইংরেজি উইকিপিডিয়ায় তৈরি করেছে। সার্ক দেশগুলির প্রবেশদ্বারগুলি নিয়েও কাজ করেছি। হয়ত আমি ভবিষ্যতে এসব প্রবেশদ্বারগুলি নিয়ে কিছু কাজ করবো। এখন একটা ধারণা হয়ে গিয়েছে। অমর একুশেতে যেসব নিবন্ধ উত্তীর্ণ হয়, সেগুলি বেশ বিশদ হয়। এগুলো কোনো বিষয়ভিত্তিক প্রবেশদ্বারে যাওয়ার জন্য খুব ভালো। আমি সেখান থেকে বাছাই করি। যেমন, এখন নারী ও লোকগাথা এটা নিয়ে কাজ করেছি।   খাত্তাব হাসান: আপনি কিছুদিন আগেই পঞ্চাশ হাজার সম্পাদনা পার করেছেন। বিষয়টিকে আপনি কতটুকু গুরুত্ব দেন এবং বিষয়টা নিয়ে আপনার আবেগের কিছু আছে কিনা। ফয়সাল বিন দারুল: দেখতে দেখতে পঞ্চাশ হাজার হয়ে গিয়েছে। এটা একটা মাইলফলক। আমি দেখি, অন্যরা অনেক কাজ করছে। কিন্তু আমি প্রথমে টার্গেট করেছিলাম যে, আমি শুধু মৌলিক নিবন্ধই লিখবো। আমি মৌলিক নিবন্ধ লেখাকে বেশি গুরুত্ব দেই। আমার কথা হচ্ছে, প্রথমে আপনি বাংলা উইকিপিডিয়ায় বিষয়টি লিখেন, তারপর অন্য উইকিতে নিয়ে যান। কিন্তু ইংরেজি থেকেই একমাত্র আমদানি করবেন। আমি নিজেও করি, তবে আমার এক-তৃতীয়াংশ নিবন্ধ মৌলিক।   খাত্তাব হাসান: কিছুদিন আগে সাজিদ রেজা করিম ভাই উইকিপিডিয়ার আলোচনাসভায় ভালো নিবন্ধ পর্যালোচনা চক্র নামে একটা প্রস্তাবনা দিয়েছিলেন। এই ব্যাপারে আপনার কী মত। ফয়সাল বিন দারুল: বিষয়টা ইতিবাচক। আমরা হয়ত প্যানেল করতে পারি, যারা অভিজ্ঞ তারা এখানে কাজ করবেন। আমাদের একটা সমস্যা হচ্ছে, আমরা ধারাবাহিক অবদান রাখছিনা। আরেকটা সমস্যা হচ্ছে, যে ভালো নিবন্ধ লিখছে লিখছে, লিখে শুধু জমা দিচ্ছে। ইংরেজি উইকিপিডিয়ায় দেখা যায়, ব্যাকলগ ম্যানেজ করার জন্য টিম থাকে, পিন করার জন্য টিম থাকে, আমাদের ওরকম প্যানেল করা যায়। আরেকটা কাজ করা যায়, যেটা আমি চিন্তা করেছি, প্রশাসকরা যদি মাসে অন্তত একটা ভালো নিবন্ধ পর্যালোচনা করেন, তাহলে বছরে বারোটা পর্যালোচনা সম্পন্ন করা যায়। তবে দেখা যায়, যেমন- উইকিপিডিয়া ইসলাম নাম অনেকগুলি, কিন্তু কাজ করেন না কেউ। এমন প্যানেল করলে উপকার হবেনা। আমাদের এমন ফোকাসড টিম দরকার, যারা অলরেডি স্যাটিসফাইড। অনেক সম্পাদনা হয়েছে, অনেক ভালো নিবন্ধ লিখে ফেলেছি। আমি এখন একটু এখানে সময় দেই। এমন লোক পেলে বাংলা উইকিপিডিয়ার উপকার হতো।   খাত্তাব হাসান: উইকিপিডিয়ানদের উদ্দেশ্যে কিছু বলতে চান কিনা। ফয়সাল বিন দারুল: উইকিপিডিয়ানদের উদ্দেশ্যে বলবো, আপনারা পাঠকদের জন্য লিখেন। অথেন্টিক ইনফরমেশন দেয়ার চেষ্টা করেন। বায়াসনেস যেন না থাকে, এমন ইনপুট করবেন। এবং বাংলা ভাষার জন্য লিখবেন, ভাষার প্রতি দায়িত্ববোধ থেকে লিখবেন। তাহলে আপনি যেই টপিকেই লিখেন না কেনো, আপনার কাজ ভালো হবে।  খাত্তাব হাসান: সময় দেয়ার জন্য অনেক ধন্যবাদ। ফয়সাল বিন দারুল: আপনাকেও ধন্যবাদ।